瀟湘道中
作者：羅與之
朝代：宋

paragraphs: 客行適瀟湘，凄其歲云晏。
枯梢風騷勞，荒郊雲漶漫。
摵摵雨聲急，皚皚雪花燦。
抽縈泥途深，眇默山堠遠。
日莫欲稅駕，天末扣孤館。
米盡甑生塵，薪濕火不暖。
此意對三閭，似結兩重案。
人生如空華，百歲等抹電。
那忍聽客塵，日夜苦相煎。
懷安名所敗，飽食親孰顯。
恭承古昔訓，險阻庸敢憚。
信知有此身，乃是一大患。
愁深不能寐，歌長未及亂。
門前車鐸鳴，翰音復號旦。